સાયન્સ સિટીથી ચાંદખેડાઃ ઊંચી ઇમારત વચ્ચે લહેરાતી ખુશી પશ્ચિમ અમદાવાદમાં સૌથી તેજ વિકસતો બીજો વિસ્તાર સાયન્સ સિટીથી ચાંદખેડા સુધીનો પટ્ટો છે. સરદાર પટેલ રિંગ રોડની બંને બાજુ અને અંદરના ભાગે ગોતા, ઓગણજ, છારોડી, જગતપુર, ત્રાગડ, ખોડિયાર, ચાંદખેડા વગેરે વિસ્તાર નવો ડેવલોપ થઈ રહ્યો છે. ટાઉન પ્લાનિંગની રીતે ભવિષ્યમાં આ વિસ્તાર શહેરનો માનીતો વિસ્તાર બને તો નવાઈ નહીં. શહેરના મોટા અને મહત્ત્વના બિલ્ડરની સ્કીમ આ વિસ્તારમાં આવેલી છે. ૨૫ લાખથી શરૃ કરીને કરોડ સુધીના એપાર્ટમેન્ટ તમને અહીંયા મળી શકે છે. આ વિસ્તારમાં મોટા ભાગની બિલ્ડિંગ હાઈ રાઇઝ છે. હાલમાં વૈષ્ણોદેવી સર્કલ, નિરમા યુનિવર્સિટીના પાછળનો ભાગ, ચાંદખેડા વિસ્તારમાં મોટા પાયે લોકો પોતાના મનગમતાં ઘર ખરીદી રહ્યાં છે. પાયાની સુવિધા ઝડપથી વિકસી રહી છે. મોટા ભાગનો વિકાસ રિંગ રોડને અડીને થયો હોઈ તમે શહેરના કોઈ પણ ભાગમાં આસાનીથી જઈ શકો છો. વળી, બીઆરટીએસની સુવિધા પણ છે. ગાંધીનગર અને ઉત્તર ગુજરાત વધારે નજીક પડતું હોઈ નોકરિયાત વર્ગ અને ખાસ કરીને ઉત્તર ગુજરાતના લોકો માટે આ વિસ્તાર વધારે લાભદાયક સાબિત થઈ રહ્યો છે.